סערת התאגיד הציבורי, בנימין נתניהו, פוליטי, משה כחלון, מקורבים לראש הממשלה בנימין נתניהו אומרים כי מדינת ישראל אינה נמצאת בדרך לבחירות כלליות בשל סערת התאגיד הציבורי וכי המשבר נמצא בדרך לפתרון. במהלך ביקורו של נתניהו בבייג'ין אמרו המקורבים כי פרטי ההסכם עם האוצר עדיין לא סגורים, אך יש נכונות גם בקרב אנשי כחלון להגיע לפשרה. "נראה שאנחנו בדרך לפתרון", אמרו. הפתרון המסתמן: מיזוג התאגיד עם רשות השידור. "התאגיד לא ייסגר והמשמעות בכל תרחיש היא שמדובר על מיזוג. המונים מעובדי הרשות יקלטו בתאגיד".
הדברים מגיעים לאחר צפירת הרגעה ששיגר הבוקר (ב') יו"ר הקואליציה דוד ביטן, שאמר כי יימצא פתרון, אולי עוד קודם לחזרתו של רה"מ מסין. "אני מאמין שפתרון יימצא בסופו של דבר. אנחנו עובדים על זה סביב השעון. מקווים שיסתיים כמה שיותר מהר. זה יכול להיפתר גם לפני שראש הממשלה ישוב מסין, כמובן שכשהוא ישוב הכל ירוץ", אמר ביטן הבוקר.
אתמול נפגשו השר יריב לוין – נציגו של נתניהו, ומנכ"ל משרד האוצר שי באב"ד בניסיון לגשר על הפערים ולפתור את הסכסוך בין הצדדים. הפגישה, אמרו גורמים המעורים בפרטים, התרחשה באווירה חיובית ומתוך רצון משותף למצוא פתרון.
"המשבר הזה הוא בר פתרון", אמר השר אופיר אקוניס הבוקר בסין בתגובה לסערת התאגיד הציבורי. "אין שום סיבה לפרק את הממשלה על הנושא. בחיים הקואליציוניים יש עליות ומורדות. בהחלט היינו במורד, אך אנחנו צריכים להמשיך לקיים את הממשלה הימנית ביותר שקמה ב-25 השנים האחרונות, שמתפקדת היטב ושומרת על האינטרסים של מדינת ישראל. אין שום סיבה לפרק את השותפות הזו, בוודאי לא בשלב הזה".
"קיימתי פגישה עם 11 מראשי התאגידים הגדולים של סין. חלק גדול מהם משקיע בארץ וחלק גדול גם ישקיע בארץ, זה אומר הרבה מקומות עבודה, זה אומר פיתוח עסקים, חיבור לשווקים הסיניים הגדולים. זה דבר שהוא טוב לאזרחי ישראל, זה טוב לכלכלת ישראל. אמרתי להם שבעולם היום יש כמה ריכוזים של טכנולוגיה, לא הרבה, ארה"ב, ישראל וישראל פתוחה לעסקים עם סין", אמר נתניהו בסיום הפגישה עם ראשי התאגידים.